Artem Kravets

Artem Anatoliyovich Kravets (Ukrainisht: Артем Анатолійович Кравець; lindur më 3 qershor 1989) është një futbollist profesionsit ukrainas i cili luan si sulmues për klubin turk Kayserispor dhe kombëtaren ukrainase.

Kravets është një produkt i akademisë së Dynamo Kyiv, dhe debutoi si profesionist në sezonin 2006–07. Edhe pse ai la mbresa me talentin e tij, duke fituar edhe krahasimet me sulmuesin legjendar Andriy Shevchenko, sezonet e rradhës të Kravets u kushtëzuan nga dëmtime madhore që e lanë në hije. Edhe pse u duk se Kravets kapi formën gjatë sezonit 2010–11, ai pësoi një tjetër dëmtim madhor që e la jashtë fushave për disa muaj, duke humbur mundësinë të debutonte edhe me ekipin kombëtar.

Dëmtimet e Kravets vazhduan, dhe ai zhvilloi vetëm dy paraqitje në dy sezonet e ardhshme. Në sezonin 2013–14, ai u huazua tek Arsenal Kyiv, por kjo periudhë ishte e shkurtër për shkak të falimentimit të klubit, duke bërë që Kravets të rikthehej. Sezoni tjetër ishte më i miri për të, pasi përveç se rifitoi formën fizike, Kravets mundi edhe të shënojë rregullisht, duke rifituar kombëtaren pas katër vitesh. 15 golat e tij ishin vendimtare për ekipin në fitimin e kampionatit për herë të parë pas pesë sezonesh. Pavarësisht se në shkurt 2015 rinovoi kontratën, dy sezonet e ardhshme e panë atë në huazim në Gjermani dhe Spanjë, respektivisht tek VfB Stuttgart dhe Granada. Në janar 2018, Kravets u largua përfundimisht nga klubi për të firmosur në Turqi me Kayserispor.

Kravets ka luajtur me disa ekipe moshash të Ukrainës, përfshirë nivelin nën-19, me të cilin shënoi 7 gola në 12 paraqitje. Me ekipin nën-21, Kravets zhvilloi dy paraqitje në Kampionatin Evropian nën-21 në vitin 2011. Në të njëjtin vit, ai bëri debutimin e tij zyrtar me ekipin e të rriturve. Edhe pse ishte një element i rëndësishën i ekipit gjatë kualifikueseve të Euro 2016, ai u la jashtë finaleve të turnamentit.

Karriera me klube
Dynamo Kyiv
2007–2009: Vitet e hershme
Kravets luante rregullist për ekipin rezervë të Dynamos dhe Dynamo-2 Kyiv derisa ai ra në sy të trajnerit të ri Yuriy Semin, i cili e mori atë në ekipin e parë në sezonin 2007–08, duke vlerësuar potencialin e madh të tij. Ai bëri debutimin e tij si profesionist më 17 qershor 2007 në javën e fundit të kampionatit kundër Arsenal Kyiv, duke zëvëndësuar Balázs Farkas në fillim të pjesës së dytë. Kjo ishte ndeshja e vetme që ai luajti gjatë atij sezoni që pa Dynamo Kyivin të fitonte kampionatin, duke shënuar kështu edhe trofeun e parë si profesionist të Kravets.

Më 12 dhjetor 2007, në moshën 18 vjeç, Kravets bëri debutimin e tij në UEFA Ligën e Kampioneve duke luajtur 33 minuta në disfatën 3–0 jashtë fushe ndaj Sporting CP në raundin e fundit të fazës së grupeve të atij sezoni. Dynamo Kyiv doli e fundit në grupin e saj duke humbur të gjitha ndeshjet.

Kravets shënoi golin e tij të parë për ekipin e parë të Dynamo Kyivit më 2 mars 2008 në një fitore 4–0 në shtëpi ndaj Dnipro Dnipropetrovsk. Ai gjeti më shumë hapsira në sezonin e tij të dytë, duke shënuar tre gola në njëmbëdhjetë paraqitje.

Një nga paraqitjet e tij më të shquara ishte ndeshja e Kupës UEFA kundër Valencias e cila u mbyll në barazim 2–2 më 27 shkurt 2009, gjë që ndihmoi ekipin të avanconte më tej falë rregullit të golit jashtë fushe. Kravets shënoi dy golat për të tijët në minutat 34të dhe 73të. Në korrik 2009, Kravets pësoi një dëmtim në kofshë që kërkonte operacion. Ai u operua në Mynih dhe koha e rikuperimit do të ishte gjashtë javë. Ai u rikuperua në fund të shtatorit dhe ishte pjesë e skuadrës që do të luante në ndeshjen e fazës së grupeve të Ligës së Kampioneve ndaj Barcelonës.

Ai e përfundoi sezonin 2009–10 duke shënuar vetëm një herë në njëmbëdhjetë paraqitje. Ndeshja e fundit e sezonit për të, e luajtur më 6 mars 2010 ndaj Mariupol, ishte e 50ta për të gjithsej me Dynamo Kyivin.

2010–2013: Sezonet e kushtëzuara nga dëmtimet
parapamje|djathtas|220px|Kravets duke luajtur Dynamo Kyiv në maj 2013
Kravets ishte një nga shënuesit më natyral të Dynamo Kyivit dhe shumë veta e panë atë si pasuesin natyral të sulmuesit legjendar Andriy Shevchenko, por që nga sezoni 2010–11 (kur ai ishte afër së qënit pjesë e ekipit kombëtar), Artem pati disa dëmtime serioze duke e detyruar që të humbiste pjesën më të madhe të tre sezoneve të ardhshme.

Ai nuk luajti asnjë ndeshje gjatë sezonit 2011–12 që pa Dynamon ta përfundonte kampionatin në vendin e dytë mbrapa ekipit rival Shakhtar Donetsk. Ai, megjithatë, ishte për 12 ndeshje në stol si zëvëndësim i papërdorur. Ai gjithashtu u godit edhe nga një dëmtim tjetër madhor që e detyroi të qëndronte jashtë fushave për disa muaj të tjerë. Në vjeshtën e vitit 2012, trajneri Oleh Blokhin vendosi që Kravets nuk do të stërvitej më me ekipin e parë. Kravets më pas vazhdoi të luante dhe stërvitej me ekipin rezervë Dynamo-2 Kyiv. 

Blokhin vendosi që t'i jepte "një mundësi të fundit" duke e rikthyer atë në ekipin e parë në janar 2013. Ai luajti ndeshjen e parë zyrtare të sezonit në fund të majit, duke luajtur si titullar në ndeshjen e fundit të sezonit, një fitore 3–0 ndaj Metalurh Zaporizhya, ku Kravets shënoi një dopietë.

2013–2014: Huazimi tek Arsenal Kyiv dhe paraqitjet e kufizuara
Më 26 korrik 2013, Kravets u dërgua në huazim tek klubi tjetër elitar ukrainas Arsenal Kyiv deri në fund të vitit. Ai debutoi në ditën tjetër, duke luajtur 62 minuta në humbjen 2–0 jashtë fushe ndaj Karpaty Lviv. Goli i tij i parë me klubin erdhi më 14 shtator, duke realizuar në triumfin 2–1 ndaj Volyn Lutsk. Në tetor 2013, Arsenal Kyiv u përjashtua nga kampionati pasi drejtori i përgjitshëm Viktor Holovko lajmëroi se klubi kishte falimentuar pasi nuk kishte financa të mjaftueshme për të vazhduar dhe se nuk po gjente dot sponsor. Gjithsej, Kravets luajti 11 ndeshje, përfshirë 10 në ligë, dhe shënoi 3 gola.

Në tetor 2013, Kravets u rikthye tek Dynamo Kyiv pas huazimit të shkurtër tek Arsenal Kyiv, dhe u regjistrua tek ekipi B, duke shënuar 5 gola në 8 ndeshje. Në dhjetor, ai u rikthye në ekipin e parë. Ai zhvilloi vetëm një paraqitje deri në fund të sezonit 2013–14, duke hyrë në shtatë minutat e fundit të humbjes 2–0 në shtëpi ndaj Valencias në raundin e 32-tave të 2013–14 UEFA Ligës së Evropës.

2014–2015: Shpërthimi
parapamje|majtas|230px|Kravets pas përfundimit të një ndeshje të Ligës së Evropës ndaj Çelsit
Në korrik 2014, Kravets firmosi një kontratë të re një-vjeçare. Pas një periudhe të gjatë vuajtjesh me dëmtime, ai u rikthye në formë dhe filloi të shfalose pak nga potenciali i tij i dikurshëm në ekipin e parë të Dynamo Kyiv në fillim të sezonit 2014–15. Ai e filloi sezonin e tij duke qënë në anën humbëse të ndeshjes së Superkupës Ukrainase ndaj rivalëve FC Shakhtar Donetsk. 

Ai luajti ndeshjen e parë si titullar pas një kohe të gjatë më 27 korrik në ndeshjen hapëse të kampionatit, një fitore 1–0 në shtëpi ndaj Vorskla Poltava. Goli i parë i sezonit për të erdhi në javën e dytë të kampionatit kundër Metalist Kharkiv, duke shënuar golin e parë të ndeshjes që u mbyll me fitoren 2–1 në Kompleksin Sportiv Metalist Oblast. Ishte goli i tij i parë për Dynamon që nga maji i 2013 dhe i 20ti gjithsej. Më 17 gusht, Kravets shënoi tregolëshin e parë si profesionist, duke qëlluar në shenjë tre herë në triumfin 4–1 ndaj Mariupol duke ndihmuar Dynamon të marrë edhe kreun e klasifikimit.

Më 13 shtator, Kravets zhvilloi paraqitjen e tij të 50të në Premier Ligën Ukrainase duke shënuar në barazimin 2–2 ndaj Zorya Luhansk. Me këto tre gola ai shkoi në shifrën pesë gola në kampionat, duke vendosur një rekord të ri personal. Pesë ditë më vonë, Kravets luajti si titullar në ndeshjen hapëse të ekipit në Grupit J të 2014–15 UEFA Ligës së Evropës kundër ekipit portugez Rio Ave; ai shënoi golin e tretë të ndeshjes me një gjuajtje me të majtën duke kontribuar në një sukses 3–0. Kjo gjithashtu ishte rrjeta e tij e parë evropiane që nga viti 2009. Ai ishte në listën e shënuesve edhe në ndeshjen e dytë, një fitore 3–1 ndaj Steaua Bukureshti, dhe luajti në ndeshjen e mbetura të grupit që u fitua nga Dynamo me pesë fitore dhe një humbje.

Kravets arriti në kuotën dyshifrore për herë të parë në karrierë më 2 nëntor duke shënuar të tretin e fitores 3–0 ndaj Dnipro Dnipropetrovsk. Më 3 shkurt 2015, paraqitjet e tij u shpërblyen me një kontratë të re tre-vjeçare e gjysëm. Më vonë më 19 prill, Kravets shënoi golin e 10të në kampionat në fitoren 3–1 në Volyn Lutsk.

Dynamo Kyiv u shpall kampione e Ukrainës duke e mbyllur sezonin si e pamposhtur, me Kravets i cili shënoi 15 gola në 25 paraqitje. Në kupë, ai luajti 5 ndeshje, përfshirë edhe 56 minuta në finale, dhe shënoi dy gola, me ekipin e cila fitoi trofeun pasi mposhti Shakhtar Donetsk nga gjuatjet e penalltive; ekipi kështu plotësoi dopietën. Në Ligën e Evropës, ekipi u eliminua në çerek-finale nga italianët e Fiorentinës me rezultatin e përgjithshëm 3–1; gjithsej, ai luajti 10 ndeshje dhe shënoi 2 gola. Kravets e konsideroi sezonin 2014–15 si më të mirën e karrierës së tij.

2016–2017: Huazimet tek Stuttgart dhe Granada
Më 4 janar 2016, Kravets u huazua tek klubi gjerman Stuttgart deri në fund të sezonit 2015–16. Më 30 janar, në paraqitjen e tij të dytë për Stuttgartin, ai shënoi golin në Bundesligën gjermane, golin e fitores në fund ndaj Hamburger SV.

Më 30 gusht 2016, Kravets u huazua në La Liga tek Granada për një vit. Ai bëri debutimin e tij me klubin më 11 shtator duke hyrë në pjesën e dytë të ndeshjes ndaj Eibarit, dhe shënoi golin e barazimit të përkohëshë në një humbje 1–2 në shtëpi. Ai pësoi një tërheqje të kyçit të këmbës gjatë humbjes 3–0 në shtëpi ndaj Celta de Vigos më 17 prill 2017, gjë që e detyroi të braktiste fushën e lojës në pjesën e parë, dhe përfundimisht të mbyllte edhe sezonin. Kravets e shpenzoi sezonin e tij midis stolit dhe fushës së lojës por sërisht arriti të koleksiononte 25 paraqitje në La Liga dhe të shënonte 5 gola.

2017–2018: Muajt e fundit dhe largimi
Ai u rikthye tek Dynamo Kyiv në korrik 2017, dhe luajti 15 ndeshje në të gjitha kompedicionet si dhe shënoi 5 gola. Ai u shpall lojtari i muajit në tetor 2017 pasi shënoi një herë në ligë (në humbjen 2–1 ndaj Chornomorets Odesa) dhe një dopietë në kupë (fitore 3–2 në kohën shtesë ndaj Oleksandriya). Paraqitja e tij e fundit me klubin ndodhi më 2 nëntor në një ndeshje të fazës së grupeve të UEFA Ligës së Evropës ndaj Young Boys; ai luajti në pjesën e dytë si një zëvëndësues i Tomasz Kędziora.

Kayserispor
Kravets u largua përgjithmonë nga klubi në janar 2018, për t'ju bashkaur klubit të Süper Lig, Kayserispor. Ai u prezantua më 16 janar, duke firmosur një kontratë e cila ishte e vlefshme deri në qershor 2021. Kravets debutoi me ekipin e ri shtatë ditë më vonë duke hyrë si zëvëndësues në minutën e 89të në barazimin 1–1 ndaj Göztepe. Ai shënoi golin e parë me ekipin më 7 shkurt në një barazim 2–2 kundër Akhisar Belediyespor në një ndeshje të vlefshme për Kupën e Turqisë. Golat e parë të tij në kampionat erdhën më 11 mars 2018 kundër Kardemir Karabükspor, ku ai shënoi dy gola për të udhëhequr ekipin drejt një fitore 3–2. Ai e përfundoi gjysmën e dytë të sezonit 2017–18 duke tre gola në 13 ndeshje në kampionat; në kupë, ai shënoi një gol në një paraqitje.

Karriera ndërkombëtare
parapamje|majtas|220px|Kravets duke hyrë në fushë para një ndeshje në tetor 2015
2008–2009: Debutimi i vonuar
Karriera ndërkombëtare e Kravets me ekipin e të rriturve të Ukrainës filloi në mars 2008 kur ai mori një ftesë për ndeshjen miqësore ndaj Serbisë, por debutimi i tij u vonua për shkak të një dëmtimi të pësuar pak para fillimit të ndeshjes. Kravets u thirr më vonë për një ndeshje kualifikuese të Kupës së Botës kundër Anglisë më 1 prill 2009. Megjithatë, debutimi i tij u vonua sërisht për shkak të një tjetër dëmtimi, këtë herë në muskulin e kofshës, gjashtë ditë para fillimit të ndeshjes, dhe në fund u zëvëndësua nga Yevhen Seleznyov.

2011: Ndeshja e parë dhe Kampionati Evropian nën-21
Në janar 2011, Kravets u rikthye sërisht, këtë herë për turnamentin miqësor të Qipros, ku ai më në fund arriti të luante ndeshjen e parë, duke u paraqitur në 20 minutat e fundit të barazimit 2–2 kundër Rumanisë. Ai luajti si titullar në ndeshjen e rradhës kundër Suedisë; ai u paraqit në të gjithë takimin që u fitua nga Ukraina 5–4 pas gjuajtjeve të penalltive. 

Në qershor 2011, ai luajti për ekipin nën-21 në Kampionatin Evropian nën-21 të Futbollit. Ai u paraqit në vetëm dy ndeshje gjatë turnamentit, përfshirë edhe në ndeshjen hapëse ndaj Republikës Çeke. Ukraina u eliminua herët pasi doli e fundit në Grupin B, duke mbledhur vetëm një pikë.

2015–2016: Rikthimi dhe fushata e UEFA Euro 2016
Në mars 2015, pas një performancë pozitive në nivel klubesh, Kravets mori thirrjen e parë në kombëtare pas katër vitesh për ndeshjen kualifikuese të UEFA Euro 2016 kundër Spanjës dhe miqësoren ndaj Letonisë. Ai luajti në ndeshjen e parë ndaj Spanjës, duke hyrë si zëvëndësues në minutën e 32të në vend të të dëmtuarit Roman Zozulya dhe luajti deri në minutën e 91të deri sa u dëmtua vetë, duke u zëvëndësuar nga Pylyp Budkivskiy. Dy muaj më vonë, saktësisht më 9 qershor 2015, Kravets shënoi golin e parë ndërkombëtar në një fitore 2–1 në miqësoren ndaj Gjeorgjisë; ai shënoi 11 minuta pasi kishte hyrë në fushën e lojës. Pesë ditë më vonë, Kravets luajti ndeshjen e dytë kualifikuese, duke shënuar të parin e fitores 3–0 ndaj Luksemburgut.

Kravets vazhdoi të ishte pjesë e ekipit edhe gjatë pjesës tjetër të kualifikueseve, duke shënuar edhe dy herë të tjera, respektivisht kundër Bjellorusisë më 5 shtator dhe Maqedonisë më 9 tetor. Ukraina e përfundoi Grupin C në vendin e tretë duke siguruar një vend për në raundin play-off. Kravets luajti në të dyja ndeshjet e raundit play-off, ku Ukraina u përball me Slloveninë, duke siguruar një fitore 2–0 në shtëpi dhe barazim 1–1 jashtë fushe, duke siguruar një biletë për finalen e turnamentit.

Më 21 maj 2016, Kravets u emërua në listën paraprake prej 29 lojtarësh të UEFA Euro 2016, por ishte një nga gjashtë lojtarët e përjashtuar nga lista përfundimtare e publikuar më 31 maj.

2016–2018: Kualifikueset e Kupës së Botës 2018
Ai u rikthye në ekipin kombëtar në tetor 2016 për raundin e dytë dhe të tretë të kualifikueseve të Kupës së Botës 2018 kundër Turqisë dhe Kosovës; ai shënoi në të dyja ndeshjet, duke arritur në shifrën e 6 golave me kombëtaren, me Ukrainën që koleksionoi 4 pikë.

Kravets vazhdoi të paraqitej rregullisht edhe në pjesën e mbetur të fushatës kualifikuese, duke shënuar edhe golin e vetëm të sfidës ndaj Finlandës. Ukraina, megjithatë, dështoi të kualifikohej për në finalet e turnamentit në Rusi pasi arriti vetëm një vend të tretë në Grupin I.

Jeta personale
Gruaja e tij Anna është ekonomiste. Ata u takuan në një klub bowlingu. Në 25 nëntor 2017, ai u bë baba për herë të parë kur gruaja e tij lindi dy fëmijë djem binjakë. Idhulli dhe futbollisti i tij i preferuar është ish mesfushori brazilian Kaká. Ai ishte arsyeja se pse Kravets vendosi që të luante me fanellën me numrin 22 dhe ti drejtonte gishtat drejt qiellit sa herë që shënonte gol.

Statistikat e karrierës
Klube
parapamje|djathtas|Kravets duke luajtur për Dynamo Kyiv.

+ Ndeshjet dhe golat sipas klubit, sezonit dhe kompeticionitKlubiSezoniLigaKupaKontinentiTjetërGjithsejDivizioniNdshGolaNdshGolaNdshGolaNdshGolaNdshGolaDynamo Kyiv 2006–07Premier Liga Ukrainase1000——102007–08113301Të gjitha ndeshjet në UEFA Ligën e Kampioneve0—1532008–091241110Gjashtë ndeshje në UEFA Ligën e Kampioneve, katër ndeshje dhe dy gola në UEFA Ligën e Evropës2—2372009–10911010—1112010–11113205Të gjitha ndeshjet në UEFA Ligën e Evropës0—1832011–12000000—002012–131200——122013–14000010—102014–152515521021Ndeshje në Superkupën e Ukrainës040192015–161221140101832017–1893125Një ndeshje në UEFA Ligën e Kampioneve, katër ndeshje në UEFA Ligën e Evropës0—155Gjithsej90331463742014343Arsenal Kyiv (huazim)2013–14Premier Liga Ukrainase10310——113Stuttgart (huazim)2015–16Bundesliga15110——161Granada (huazim)2016–17La Liga26500——265Kayserispor 2017–18Süper Lig13311——1442018–1912243——165Gjithsej25554——309Gjithsej karriera1664721103742022661

Kombëtarja
Burimi:
+ Ndeshjet dhe golat sipas ekipit kombëtar dhe vititEkipi kombëtarVitiNdshGolaUkraina2011202015104201643201740201821Gjithsej228

Golat me kombëtaren
. Rezultatet e Ukrainës të listuara të parat, kolonat e golave tregojnë rezultatin pas çdo goli të shënuar nga Kravets.
+ Golat me kombëtaren sipas datës, vendit, ndeshjes, kundërshtarit, rezultatit dhe kompeticionitNr.DataVendiNdshKundërshtariGoliRezultatiKompeticioni1 9 qershor 2015  Linzer Stadion, Linz, Austri  5   Gjeorgjia  1–0  2–1 Ndeshje miqësore2 14 qershor 2015 Arena Lviv, Lviv, Ukrainë  6   Luksemburgu  1–0  3–0 Kualifikueset e UEFA Euro 20163 5 shtator 2015  7   Bjellorusia  1–0  3–1 4 9 tetor 2015  Philip II Arena, Shkup, Maqedoni  9   Maqedonia  2–0  2–0 5 6 tetor 2016  Stadiumi Konya Büyükşehir, Konya, Turqi 14   Turqia  2–0  2–2 Kualifikueset e 2018 FIFA Kupës së Botës6 9 tetor 2016  Stadiumi Marshal Józef Piłsudski, Kraków, Poloni  15   Kosova  1–0  3–07 12 nëntor 2016  Stadiumi Chornomorets, Odesa, Ukrainë  16   Finlanda  1–0  1–0 8 23 mars 2018  Estadio Municipal de Marbella, Marbella, Spanjë  21   Arabia Saudite  1–0  1–1  Ndeshje miqësore

Trofe
Klube
FC Dynamo Kyiv
Premier Liga Ukrainase: 2008–09, 2014–15
Kupa e Ukrainës: 2013–14, 2014–15
Superkupa e Ukrainës: 2007

Personale
Lojtari i muajit i Dynamo Kyiv: tetor 2017

 Referime 

Lidhje të jashtme

Artem Kravets – Rekordi në kompedicionet e UEFA-s
Artem Kravets te BDFutbol
Profili zyrtar te Uebfaqja zyrtare e Dynamo Kyiv

Kategoria:Lindje 1989
Kategoria:Njerëz që jetojnë
Kategoria:Futbollistë ukrainas
Kategoria:Futbollistë në kombëtaren ukrainase
Kategoria:Futbollistë në FC Dynamo Kyiv
Kategoria:Futbollistë në FC Dynamo-2 Kyiv
Kategoria:Futbollistë në FC Dynamo-3 Kyiv
Kategoria:Futbollistë në FC Arsenal Kyiv
Kategoria:Futbollistë në VfB Stuttgart
Kategoria:Futbollistë në Granada CF
Kategoria:Futbollistë në Kayserispor
Kategoria:Futbollistë në Premier Ligën Ukrainase
Kategoria:Futbollistë në Bundesliga
Kategoria:Futbollistë në La Liga
Kategoria:Futbollistë në Süper Lig